CELEX: 32020Q1120(01)
Language: et
Date: 2020-10-09 00:00:00
Title: Regioonide Komitee otsus nr 18/2020 üldsuse juurdepääsu kohta Regioonide Komitee dokumentidele

20.11.2020   
               
               
                  ET
               
               
                  Euroopa Liidu Teataja
               
               
                  L 391/3
               
            
         REGIOONIDE KOMITEE OTSUS nr 18/2020
         üldsuse juurdepääsu kohta Regioonide Komitee dokumentidele
         REGIOONIDE KOMITEE JUHATUS,
         VÕTTES ARVESSE Euroopa Liidu toimimise lepingut ja eelkõige selle artikli 15 lõiget 3,
         VÕTTES ARVESSE Euroopa Parlamendi ja nõukogu 30. mai 2001. aasta määrust (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (1),
         VÕTTES ARVESSE Euroopa Parlamendi ja nõukogu 23. oktoobri 2018. aasta määrust (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (2),
         VÕTTES ARVESSE Regioonide Komitee kodukorda, eelkõige selle artiklit 78,
         VÕTTES ARVESSE Regioonide Komitee juhatuse 11. veebruari 2003. aasta otsust nr 64/2003 üldsuse juurdepääsu kohta Regioonide Komitee dokumentidele (3),
         VÕTTES ARVESSE Regioonide Komitee juhatuse 17. juuni 2003. aasta otsust nr 128/2003 üldsusele elektroonilise dokumendiregistri kaudu kättesaadavate Regioonide Komitee dokumentide kohta,
         ARVESTADES määrusega (EÜ) nr 1049/2001 seonduvat ühisdeklaratsiooni, milles Euroopa Parlament, nõukogu ja komisjon kutsuvad teisi asutusi võtma vastu üldsuse juurdepääsu dokumentidele käsitlevaid sise-eeskirju, mis arvestavad kõnealuses määruses sätestatud põhimõtteid ja piiranguid (4),
         ARVESTADES vajadust, et otse kättesaadavate dokumentide nimekirja koostamine Regioonide Komitee kodukorra artikli 78 lõike 2 kohaselt ning kodanike dokumentidele juurdepääsu õiguse kasutamise kord komitees tuleb koondada ühte otsusesse, et soodustada läbipaistvust kodanike jaoks,
         ON TEINUD JÄRGMISE OTSUSE:
         I PEATÜKK
         
            ÜLDSÄTTED
         
         
            Artikkel 1
            Juurdepääsuõigusega isikud, reguleerimisala ja juurdepääsuliigid
            
               1.   Kõigil Euroopa Liidu kodanikel ning kõigil füüsilistel ja juriidilistel isikutel, kelle elukoht või registrijärgne asukoht on mõnes liikmesriigis, on õigus tutvuda Regioonide Komitee (edaspidi „komitee“) dokumentidega kooskõlas määruses (EÜ) nr 1049/2001 sätestatud põhimõtete, tingimuste ja piirangutega ja käesolevas otsuses kehtestatud erisätetega.
            
            
               2.   Käesolevas otsuses tähendab mõiste „komitee dokumendid“ määruse (EÜ) nr 1049/2001 artikli 3 punkti a tähenduses mis tahes sisu, mille on koostanud või saanud komitee tööorgan või peasekretariaat.
            
            
               3.   Komitee tagab oma dokumentidele üldsuse juurdepääsu II peatükis sätestatud registri kaudu ja taotluse korral kooskõlas III peatükiga.
            
         
         II PEATÜKK
         
            KOMITEE DOKUMENDIREGISTER
         
         
            Artikkel 2
            
               1.   Kooskõlas määruse (EÜ) nr 1049/2001 artiklitega 11 ja 12 luuakse komiteesisene dokumendiregister.
            
            
               2.   Komitee dokumendid, mis on käesolevale otsusele lisatud nimekirjas, ja dokumendid, millele on antud juurdepääs käesoleva otsuse III peatüki alusel, on kodanikele registris elektrooniliselt otse kättesaadavad.
            
            
               3.   Komitee võib otsustada lisada registrisse muid kui lõikes 2 nimetatud dokumente. Sel juhul otsustab komitee iga dokumendi laadi arvestades, kas teha dokument kodanikele registris elektrooniliselt otse kättesaadavaks või lisada registrisse ainult dokumendi viitenumber, teema ja/või selle sisu lühikirjeldus ning kuupäev, mil see saadi või koostati ja registrisse kanti.
            
         
         III PEATÜKK
         
            TAOTLETAVA LIGIPÄÄSU MENETLUS
         
         
            Artikkel 3
            Taotluse alusel kättesaadavad dokumendid
            Komitee dokumendid, mis ei ole käesolevale otsusele lisatud nimekirjas, tehakse kodanikele võimaluste piires otse kättesaadavaks kooskõlas määruse (EÜ) nr 1049/2001 artiklites 4 ja 9 sätestatud piirangutega.
         
         
            Artikkel 4
            Esialgne taotlus
            
               1.   Avalduste esitamine:
               
                           1.1.
                        
                        
                           Dokumentidele juurdepääsu taotlused saadetakse komitee peasekretariaadile mis tahes kirjalikus vormis, sealhulgas elektroonilises vormis, ühes määruse nr 1/1958 (millega määratakse kindlaks Euroopa Majandusühenduses kasutatavad keeled) (5) artiklis 1 loetletud keeltest.
                        
                     
                           1.2.
                        
                        
                           Taotlused tuleb sõnastada piisavalt konkreetselt ning eelkõige peavad nad sisaldama taotletud dokumendi või dokumentide tuvastamiseks vajalikku teavet ning taotleja nime ja kontaktandmeid.
                        
                     
                           1.3.
                        
                        
                           Kui taotlus ei ole piisavalt täpne, palub komitee taotlejal seda täpsustada ja abistab teda selles. Vastamise tähtaeg peatatakse, kuni komitee on selle teabe saanud.
                        
                     
                           1.4.
                        
                        
                           Väga pikki või väga paljusid dokumente käsitlevate korduvate või üksteisele järgnevate taotluste puhul võib komitee lahenduse leidmiseks taotlejaga mitteametlikult nõu pidada.
                        
                     
                           1.5.
                        
                        
                           Taotleja ei ole kohustatud taotlust põhjendama.
                        
                     
            
               2.   Töötlemine:
               
                           2.1.
                        
                        
                           Taotlus komitee valduses olevale dokumendile juurdepääsuks saadetakse selle registreerimise päeval dokumentidele juurdepääsu eest vastutavale talitusele, mis peab taotluse kättesaamist kinnitama, koostama vastuse ja dokumendi ettenähtud aja jooksul taotlejale väljastama.
                        
                     
                           2.2.
                        
                        
                           Kui taotlus puudutab komitee koostatud dokumenti, mille suhtes võib kehtida mõni määruse (EÜ) nr 1049/2001 artiklis 4 sätestatud eranditest, võtab registri eest vastutav talitus ühendust dokumendi koostajaga, kes annab tegevusjuhised viie tööpäeva jooksul.
                        
                     
                           2.3.
                        
                        
                           Kui on kahtlus, kas avalikustada kolmandatelt pooltelt saadud dokumente, tuleb komiteel viimastega konsulteerida, andes neile vähemalt viis tööpäeva aega oma seisukoha teatamiseks, lähtudes sellest, kas on kohaldatav mõni määruse (EÜ) nr 1049/2001 artiklis 4 sätestatud eranditest.
                        
                     
                           2.4.
                        
                        
                           Kui komiteele esitatud taotlus käsitleb teise institutsiooni koostatud dokumenti, mida viimane ei ole veel avalikustanud, annab komitee dokumendi eest vastutavale asutusele aega vähemalt viis tööpäeva, mille jooksul väljendada võimalikke reservatsioone dokumendi avalikustamise suhtes.
                        
                     
                           2.5.
                        
                        
                           Kui dokumendi koostanud kolmandad isikud või institutsioon ettenähtud tähtaja jooksul ei vasta, jätkab komitee menetlust.
                        
                     
            
               3.   Otsus:
               
                           3.1.
                        
                        
                           Kui taotletud dokumendile antakse juurdepääs, edastab komitee taotlejale dokumendi 15 tööpäeva jooksul alates taotluse registreerimisest. Taotletud dokumentidele juurdepääsu andvate vastuste eest vastutab direktoraadi A direktor.
                        
                     
                           3.2.
                        
                        
                           Kui juurdepääsu taotletud dokumendile ei anta, teavitab komitee taotlejat 15 tööpäeva jooksul alates taotluse registreerimisest kirjalikult oma täieliku või osalise keeldumise põhjustest ja taotleja õigusest esitada kordustaotlus. Kui komitee ei vasta ettenähtud tähtaja jooksul, on taotlejal õigus esitada kordustaotlus. Vastuste eest, millega keeldutakse täielikult või osaliselt taotletud dokumentidele juurdepääsu andmisest, vastutab peasekretär.
                        
                     
                           3.3.
                        
                        
                           Erandjuhtudel, näiteks kui taotlus puudutab väga pikka dokumenti või väga paljusid dokumente, võib lõike 3 punktides 1 ja 2 sätestatud tähtaega pikendada 15 tööpäeva võrra, tingimusel et taotlejale on sellest enne teatatud ja esitatud üksikasjalik põhjendus.
                        
                     
                           3.4.
                        
                        
                           Direktoraadi A direktor ja peasekretär võivad oma vastavaid lõike 3 punktides 1 ja 2 nimetatud volitusi delegeerida.
                        
                     
         
         
            Artikkel 5
            Kordustaotlused
            
               1.   Avalduste esitamine:
               
                           1.1.
                        
                        
                           Kordustaotluse võib komiteele esitada 15 tööpäeva jooksul alates vastusest, milles osaliselt või täielikult keeldutakse taotletud dokumendile juurdepääsu andmisest, või juhul kui esmataotlusele ei ole vastatud, siis alates päevast, mil lõpeb vastamiseks määratud tähtaeg.
                        
                     
                           1.2.
                        
                        
                           Kordustaotluste esitamise suhtes kehtivad samad vorminõuded kui esmataotluste puhul.
                        
                     
            
               2.   Töötlemine:
               Kordustaotluste menetlemisel kohaldatakse analoogia põhjal käesoleva otsuse artikli 4 lõike 2 sätteid, küll aga ei ole komitee kohustatud kinnitama kordustaotluse kättesaamist.
            
            
               3.   Otsus:
               
                           3.1.
                        
                        
                           Kui taotletud dokumendile antakse juurdepääs, edastab komitee taotlejale dokumendi 15 tööpäeva jooksul alates kordustaotluse registreerimisest. Taotletud dokumentidele juurdepääsu andvate vastuste eest vastutab president.
                        
                     
                           3.2.
                        
                        
                           Kui juurdepääsu taotletud dokumendile ei anta, teavitab komitee 15 tööpäeva jooksul alates kordustaotluse registreerimisest taotlejat kirjalikult oma täieliku või osalise keeldumise põhjustest ja taotleja käsutuses olevatest õiguskaitsevahenditest. Vastuste eest, millega keeldutakse täielikult või osaliselt taotletud dokumentidele juurdepääsu andmisest, vastutab president.
                        
                     
                           3.3.
                        
                        
                           Erandjuhtudel, näiteks kui kordustaotlus puudutab väga pikka dokumenti või väga paljusid dokumente, võib lõike 3 punktides 1 ja 2 sätestatud tähtaega pikendada 15 tööpäeva võrra, tingimusel et taotlejale on sellest enne teatatud ja esitatud üksikasjalik põhjendus.
                        
                     
                           3.4.
                        
                        
                           President võib lõike 3 punktides 1 ja 2 nimetatud volitusi delegeerida.
                        
                     
         
         
            Artikkel 6
            Õiguskaitsevahendid
            Kui komitee keeldub kordustaotluse alusel täielikult või osaliselt dokumendile juurdepääsu andmisest või ei vasta ettenähtud tähtaja jooksul, on taotlejal võimalus algatada komitee vastu kohtumenetlus ja/või esitada kaebus Euroopa Ombudsmanile kooskõlas tingimustega, mis on sätestatud vastavalt Euroopa Liidu toimimise lepingu artiklites 263 ja 228.
         
         
            Artikkel 7
            Dokumentide väljastamine ja taotlustele vastamise kulud
            
               1.   Dokumentide väljastamine
               
                           1.1.
                        
                        
                           Dokumendid väljastatakse paberkoopiatena või elektroonilisel kujul, arvestades täielikult taotleja eelistusi.
                        
                     
                           1.2.
                        
                        
                           Kui komitee või muu institutsioon on dokumenti juba levitanud ja see on hõlpsasti kättesaadav, võib komitee lihtsustada juurdepääsu dokumendile, teavitades taotlejat, kuidas taotletud dokumenti saada.
                        
                     
            
               2.   Taotlustele vastamise kulud
               Taotlejalt võib nõuda 20 või enama A4 lehekülje koopia tegemise ja saatmise kulude tasumist. Küsitav tasu ei tohi ületada toimingu tegelikku maksumust. Elektrooniliselt saatmine on tasuta.
            
         
         IV PEATÜKK
         
            LÕPPSÄTTED
         
         
            Artikkel 8
            Rakendusmeetmed
            Peasekretärile tehakse ülesandeks võtta vajalikud meetmed, et tagada käesoleva otsuse sätete kohaldamine.
         
         
            Artikkel 9
            Otsuse nr 64/2003 ja otsuse nr 128/2003 kehtetuks tunnistamine
            Käesoleva otsusega tunnistatakse kehtetuks Regioonide Komitee juhatuse 11. veebruari 2003. aasta otsus nr 64/2003 üldsuse juurdepääsu kohta Regioonide Komitee dokumentidele ja Regioonide Komitee juhatuse 17. juuni 2003. aasta otsus nr 128/2003 üldsusele elektroonilise dokumendiregistri kaudu kättesaadavate Regioonide Komitee dokumentide kohta.
         
         
            Artikkel 10
            Jõustumine
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 9. oktoober 2020
            
               
                  Regioonide Komitee juhatuse nimel
               
               
                  president
               
               Apostolos TZITZIKOSTAS
            
         
         
            (1)  EÜT L 145, 31.5.2001, lk 43.
         
            (2)  ELT L 295, 21.11.2018, lk 39.
         
            (3)  ELT L 160, 28.6.2003, lk 96.
         
            (4)  EÜT L 173, 27.6.2001, lk 5.
         
            (5)  EÜT P 017, 6.10.1958, lk 385.
      
      
         
            Lisa
            Üldsusele otse kättesaadavate Regioonide Komitee dokumentide nimekiri
            1.   Poliitilise tööga seotud dokumendid
            
            Omaalgatusliku arvamuse väljatöötamise taotlused ja põhjendused
            Esildiste eraldamine
            Temaatilised komisjonide arvamuste eelnõud
            Temaatilised komisjonide perspektiivarvamuste eelnõud
            Temaatilised komisjonide aruannete eelnõud
            Temaatilised komisjonide perspektiivaruannete eelnõud
            Komisjonide resolutsioonide eelnõud
            Teabekirjad komisjonide koosolekutel osalevatele liikmetele
            Muudatusettepanekud komisjonide arvamuste eelnõude kohta
            Muudatusettepanekud komisjonide perspektiivarvamuste eelnõude kohta
            Muudatusettepanekud komisjonide aruannete eelnõude kohta
            Muudatusettepanekud komisjonide perspektiivaruannete eelnõude kohta
            Muudatusettepanekud komisjonide resolutsioonide eelnõude kohta
            Täiskogul arutatavad arvamuste eelnõud
            Täiskogul arutatavad perspektiivarvamuste eelnõud
            Täiskogul arutatavad aruannete eelnõud
            Täiskogul arutatavad perspektiivaruannete eelnõud
            Täiskogul arutatavad resolutsioonide eelnõud
            Täiskogule esitatud teabe-/märgukirjad
            Muudatusettepanekud täiskogul arutatavate arvamuste eelnõude kohta
            Muudatusettepanekud täiskogul arutatavate perspektiivarvamuste eelnõude kohta
            Muudatusettepanekud täiskogul arutatavate aruannete eelnõude kohta
            Muudatusettepanekud täiskogul arutatavate perspektiivaruannete eelnõude kohta
            Muudatusettepanekud täiskogul arutatavate resolutsioonide eelnõude kohta
            Täiskogu istungjärkude protokollid
            (Euroopa) Regioonide Komitee arvamused
            (Euroopa) Regioonide Komitee perspektiivarvamused
            Komisjonide aruanded, milles põhjendatakse hagi esitamist subsidiaarsuse põhimõtte rikkumise või komiteega kohustuslikku konsulteerimist nõudval juhul konsulteerimata jätmise korral
            (Euroopa) Regioonide Komitee aruanded
            (Euroopa) Regioonide Komitee perspektiivaruanded
            (Euroopa) Regioonide Komitee resolutsioonid
            Otsused loobuda arvamuste koostamisest
            2.   Komitee otsuseid tegevate tööorganite korralduse ja toimimisega seotud dokumendid
            
            Kodukorra kavand
            Muudatusettepanekud kodukorra kavandi kohta
            Kodukord
            Kodukorra muutmise aruanded
            Täiskogu otsused juhatuse liikmete valimise kohta
            Täiskogu otsused komisjonide moodustamise kohta
            Juhatuse otsused töörühmade, ühiste nõuandekomiteede, piirkondadevaheliste rühmade, rakkerühmade ja muude poliitiliste tööorganite loomise kohta
            Täiskogu otsused presidendi ametisse nimetamise kohta
            Täiskogu otsused esimese asepresidendi ametisse nimetamise kohta
            3.   Regioonide Komitee poliitilise strateegiaga seotud dokumendid
            
            Deklaratsioonide eelnõud
            Deklaratsioonid
            Iga-aastased hindamisaruanded
            Ametiaja lõpu hindamisaruanded
            Kommenteeritud kokkuvõtted ja aruanded komitee arvamuste mõju kohta
            Kommenteeritud kokkuvõtted ja iga-aastased tegevusaruanded
            Poliitilised prioriteedid
            Ametiaja algul koostatavad poliitilised programmid
            Regioonide Komitee komisjonide tööprogrammid
            4.   Komitee organite tööga seotud dokumendid
            
            
               Juhatuse dokumendid
            
            Koosseis
            Koosolekukutsed
            Päevakorra kavandid
            Kohalolijate nimekirjad
            Juhatuse märgukirjad
            Kohtumiste kalendrid
            Protokollid
            
               Esimeeste konverents
            
            Päevakorrad
            
               Täiskogu istungjärgu dokumendid
            
            Koosolekukutsed
            Päevakorra kavandid
            Protokollid
            Kohalolijate nimekirjad
            Külalisesinejate sõnavõtud ja kõned
            
               Komitee komisjonide, ühiste nõuandekomiteede, töörühmade, piirkondadevaheliste rühmade, rakkerühmade ja muude komitee poliitiliste tööorganite dokumendid (lisaks punktis 1 nimetatutele)
            
            Poliitilised prioriteedid (nagu on esitatud tegevuskavades ja tööprogrammides)
            Ametiaja algul koostatavad poliitilised programmid
            Tegevusaruanded ja temaatilised aruanded
            Soovitused
            Koosseis
            Koosolekukutsed
            Päevakorra kavandid
            Protokollid
            Kohalolijate nimekirjad
            Väljasõiduürituste ettepanekud
            Temaatiliste arutelude või arvamustega seotud ettekanded
            
               Eestseisus
            
            Presidendi sõnavõtud ja kõned
            Asepresidentide sõnavõtud ja kõned
            
               Liikmed
            
            Liikmete nimetamine
            Liikmete tagasiastumisavaldused
            Liikmete volituste lõppemine
            Liikmete majanduslike huvide deklaratsioonid
            
               Kulud ja hüvitised
            
            Liikmete sõidukulude hüvitamise ning neile kindlasummalise reisipäevaraha ja kindlasummalise koosolekupäevaraha maksmise eeskiri
            
               Fraktsioonide dokumendid
            
            Fraktsioonide moodustamine
            Komisjoni esimeeste ja komitee presidendi kohtumised
            Koosolekukutsed
            Päevakorrad
            
               Seminarid ja konverentsid
            
            Koosolekute, seminaride ja konverentside kutsed
            Järelmeetmetega seotud dokumendid
            5.   Regioonide Komitee võrgustike ja platvormide dokumendid
            
            
               Euroopa territoriaalse koostöö rühmitus (ETKR)
            
            Register
            Liikmesriikide otsused
            
               Subsidiaarsuse järelevalve võrgustik (SMN)
            
            Subsidiaarsuse võrgustiku tööprogrammid
            Subsidiaarsuse võrgustiku aastaaruanded
            Uuringud
            Subsidiaarsuse konverentsi päevakord
            Brošüürid
            Konsultatsiooniaruanded
            Subsidiaarsuse järelevalve võrgustiku partnerite kaastööd
            
               Strateegia „Euroopa 2020“ platvorm
            
            Järelevalvearuanded
            Liikmete nimekiri
            
               Valitsustasandite pädevuste jaotuse platvorm
            
            Valitsustasandite pädevuste jaotuse uuringud
            6.   Teabevahetus- ja uurimistegevuse dokumendid
            
            
               Strateegiadokumendid
            
            Komitee teabevahetusstrateegiad
            Aastased teabevahetuse tegevuskavad
            Aastased teabevahetuse aruanded (eelmise aasta tegevuste kohta)
            
               Muud dokumendid
            
            Pressiteated
            Elektroonilised teabekirjad (levitatakse veebisaidi kodulehel oleva tellimisteenuse kaudu)
            
               Ürituste korraldamine (konverentsid, ümarlauad, avalikud arutelud, seminarid jne)
            
            Üldsusele avatud koosolekute kutsed (konverentsid, ümarlauad, avalikud arutelud, seminarid jne)
            Teave liikmetele komitee korraldatavate ürituste kohta
            Komitee korraldatavate ürituste kavad/päevakorrad
            Komitee korraldatavate ürituste kokkuvõtted/analüüsid/hindamised
            
               Komitee teostatavad uuringud
            
            Uuringud
            Juhatuse uurimisprogrammid
            
               Liikmete juhendid
            
            Juhend raportööridele
            Juhend liikmetele
            7.   Teistega toimuva suhtlusega seotud dokumendid
            
            Koostöölepingud
            Teabevahetus Euroopa ja rahvusvaheliste institutsioonide ja asutustega
            Teabevahetus liikmesriikidega
            Teabevahetus kohalike ja piirkondlike omavalitsustega
            Teabevahetus rahvusvaheliste organisatsioonidega
            Teabevahetus ühendustega
            Euroopa territoriaalse koostöö rühmitused
            8.   Komitee haldamise, kavandamise ja aruandluse dokumendid
            
            
               Töölevõtmine ja praktika
            
            Vaba ametikoha teated
            Isikuandmete kaitse avaldused ametnike töölevõtmise, lähetatud riiklike ekspertide lähetamise ja praktika korral
            Komiteesse lähetatud riiklikele ekspertidele kohaldatav eeskiri
            Komitee praktikasüsteemi eeskiri
            Reeglid, mis käsitlevad rahalise toetuse andmist komitee osakondade tavapraktikantidele tegeliku sõidukulu katmiseks praktika alguses ja lõpus
            
               Hankemenetlused
            
            Ostutellimuste üldtingimused (madala maksumusega lepingud)
            Isikuandmete kaitse avaldused hankemenetlustes
            Euroopa Liidu Teatajas avaldatud hanketeated
            Euroopa Liidu Teatajas avaldatud lepingu sõlmimise teated
            Eelteated tulevaste madala ja keskmise maksumusega lepingute kohta
            Eelmisel aastal komitee allkirjastatud madala ja keskmise maksumusega lepingute nimekiri
            Nimekiri erilepingutest ja tellimislehtedest, mis põhinevad komitee eelmisel aastal allkirjastatud raamlepingul
            
               Rikkumisest teatamise eeskiri ja kõrgemate ametnike komiteevälise tegevuse deklaratsioonid
            
            Isikuandmete kaitse avaldused andmekaitse kohta rikkumisest teatamise menetluses
            Rikkumisest teatamise eeskiri
            Halduskokkulepped komitee ja OLAFi vahel
            Iga-aastane teave endiste kõrgemate ametnike kutsetegevuse kohta